Мамхэгъ Назир и къулыкъу
Урысейм къэрал кIуэцI IуэхухэмкIэ и министр, полицэм и генерал Колокольцев Владимир и унафэкIэ КъБР-м къэрал кIуэцI IуэхухэмкIэ и министрым и къуэ-дзэу — полицэм и унафэщIу 2017 гъэм мазаем и 8-м ягъэуващ полицэм и полковник Мамхэгъ Назир.
Министрым и къуэдзэ къулыкъущIэм пэрыува Мамхэгъ Назир республикэм и журналистхэм яхуэзащ. Япэ игъэщыпхъэу къилъытэхэм я гугъу щищIым полицэм и полковникым жиIащ экстремизмэмрэ терроризмэмрэ пэщIэтыныр, республикэм и бюджетыр къызэрагъэсэбэпым я нэIэ трагъэтыныр нэхъыщхьэу къызэрилъытэр. Мамхэгъым къыхигъэщащ щIалэгъуалэм ядэлэжьэным, ахэр экстремист Iуэхухэм щахъумэным гулъытэ хэха зэрыхуащIынур.
* * *
Мамхэгъ Назир Мысост и къуэр 1979 гъэм накъыгъэм и 30-м Налшык къалэм къыщалъхуащ. Урысей МВД-м и Мэзкуу юридическэ институтым и къудамэу Чебоксары дэтыр 2001 гъэм къиухащ. Къэрал кIуэцI IуэхухэмкIэ органхэм 1996 гъэм лэжьэн щыщIидзащ икIи IэнатIэ зэмылIэужьыгъуэхэм пэрытащ.
2011 гъэм и мэкъуауэгъуэм щыщIэдзауэ ар и унафэщIу щытащ КъБР-м щыIэ МВД-м экстремизмэм пэщIэтынымкIэ и центрым. И къалэнхэр пылъхьэншэу зыгъэзащIэ офицерым къыхуагъэфэщащ «Хэкум и пащхьэ щиIэ фIыщIэм папщIэ» орденым и етIуанэ нагъыщэм и медалыр, ЛIыгъэм и орденыр, КъБР-м и Iэтащхьэм и ЩIыхь тхылъыр, ведомствэм къыбгъэдэкI «За боевое содружество», «За отличие в службе» медалхэр, щIыхь тхылъхэр.
УАРДЭ Жансурэт.
